
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 august 2014

	Nr.
	4c-7/187 


R A P O R T

asupra propunerii legislative privind facilităţile acordate elevilor -cazuri sociale pentru transportul public în comun
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx.198/2014 din 14 aprilie 2014, cu dezbaterea pe fond în procedură obişnuită a propunerii legislative privind facilităţile acordate elevilor -cazuri sociale pentru transportul public în comun.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1511/19.12.2014)

· avizul favorabile al Comisiei juridice, de disciplină şi imunităţi (nr.4c-11/455/23.04.2014)
· avizul negativ al Comisiei pentru buget, finanţe şi bănci (nr. 4c-2/245/4.06.2014)
· avizul negativ al Comisiei pentru învăţământ, ştiinţă, tineret şi sport (nr.4c-9/94/23.04.2014)
· avizul negativ al Comisiei pentru egalitatea de şanse pentru femei şi bărbaţi (nr.37/282/24.04.2014)
· punctul de vedere negativ al Guvernului (nr.80/17.01.2014).

Propunerea legislativă are ca obiect de reglementare acordarea gratuităţii transportului public în comun pentru elevii care provin din familii al căror venit pe membru de familie este mai mic de 600 de lei, în vederea reducerii riscului de abandon şcolar.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 8 aprilie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· Iniţiatorii nu precizează sursele financiare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată, cât şi cele ale art. 7 alin. (1) din Legea responsabilităţii fiscal-bugetare nr. 69/2010;
· Suportarea drepturilor care se doresc a fi stabilite prin iniţiativa legislativă din bugetul asigurărilor sociale de stat nu poate fi susţinută deoarece se încalcă principiile Legii nr. 263/2010 privind sistemul unitar de pensii publice, potrivit căreia fondurile de asigurări sociale se constituie pe baza contribuţiilor datorate de persoanele fizice şi juridice participante la sistem;
· Pentru a asigura o decontare echilibrată a abonamentelor de transport şi o utilizare eficientă a fondurilor publice Ordonanţa Guvernului nr.29/2013 privind reglementarea unor măsuri bugetare prevede că: „Decontarea abonamentelor de transport emise de operatorii de transport rutier, pentru facilităţile de transport acordate elevilor, prevăzute la art.84 alin (3) din Legea educaţiei naţionale nr. 1/2011, cu modificările şi completările ulterioare, se asigură la nivelul acestora, dar nu mai mult de 26 lei/abonament/lună pentru distanţa de 3 km. Pentru distanţele ce depăşesc 3 km, până la limita de 50 de km, suma de 26 lei/abonament/lună se suplimentează cu 2 lei pentru fiecare km, dar nu mai mult decât valoarea abonamentului lunar.”

PREŞEDINTE,



SECRETAR,

Florin Iordache



Mihăiţă Găină
Întocmit,

Consilier parlamentar Sorina Szabo

